Atomrakéták mellett szipkázták a kokót az amerikai honvédek
Szerencsére nem azok szívták a kokszot, akik rácsaphatnak a kilövőgombokra.
Elképesztő sztorit robbantott a Pentagon: 14 amerikai katona ellen indult eljárás azért, mert a gyanú szerint egy atomrakétákat is tároló bázison drogoztak – írja az Independent. Az eset a wyomingi Cheyenne mellett lévő FE Warren Air Force Base nevű bázison történt az AP szerint.

A bázist irányító parancsnokság a felelős a Minuteman 3 rakéták harmadáért. Szerencsére nem tenyerelhettek volna rá bódultan a nagy piros gombra, ugyanis a 90. Rakéta Csoport biztonsági emberei kokóztak, nem azok, akik a rakéták közelében mozognak. Persze így is kínos a szituáció, a magasan képzett biztonságiaknak sem szabadott volna drogozni. Pláne, hogy idegen behatolás esetén az ő feladatuk lenne a behatolás megakadályozása, esetleg a bázis visszafoglalása.
usa